Sophie Hæstorp Andersen (S), 2012-05-03:
I Socialdemokratiet er vi meget optagede af at sikre patienters sikkerhed i mødet med sundhedsvæsenet.
Vi skal hele tiden arbejde for at nedbringe skader, der f.eks. skyldes forbytning af medicin, forkert kirurgi og manglende hygiejne, eller at der f.eks. ikke er styr på lægemidlerne.
I de senere år med en globaliseret verden kan vi se større og større risici for, at lægemidler forfalskes, og vi ser også, at mennesker tager chancer og køber lægemidler på nettet, som viser sig slet ikke at være det, de troede det var.
Vi ser også, at der sker forfalskninger af lægemidler i lande, hvor vi ellers skulle tro, at det ikke kunne finde sted.
Derfor er det rigtig vigtigt, at man i Europa og EU nu også har vedtaget nye strategier til at sikre en fremtidig overvågning af området.
Selve direktivet omhandler jo lægemiddelovervågning af medicin eller lægemidler til både dyr og mennesker, og det har til formål at styrke og forenkle overvågningen af lægemidler til mennesker og dermed medvirke til at sikre patientsikkerheden ved medicinsk behandling.
Hensigten med forslaget er, at der skal være større åbenhed og en bedre risikostyring, således at nogle lægemidler overvåges langt mere, mens andre, der er forbundet med mindre risiko, måske ikke behøver samme overvågning.
Det, som jeg synes er vigtigt ved det her lovforslag, er som sagt, at patientsikkerheden forbedres.
Der vil i de nye nævn, der bliver nedsat, bl.a. blive udpeget to personer, som skal repræsentere både patient- og forbrugerinteresser.
Det er rigtig positivt, at vi nu får et mere afbalanceret nævn, der ikke kun inkluderer lægefaglige eksperter.
Der er forskellige diskussioner om høringssvarene og om, hvad det her betyder for virksomhederne.
Jeg har dog kun hørt fra de virksomheder inden for medicinalindustrien, som jeg har talt med, at de grundlæggende er rigtig positive over for, at der nu sættes ind med en bedre lægemiddelovervågning, fordi det jo selvfølgelig er til gavn for virksomhederne, at der ikke sås tvivl om, hvorvidt deres produkter er ægte eller ej.
Det betyder jo rigtig meget, at man kan vide sig sikker på, at der ikke lige pludselig er andre, der bruger ens navn til at sælge discountlægemidler og bedriver lyssky virksomhed.
Så selv om det selvfølgelig bliver dyrt for virksomhederne at indføre, så hører jeg altså også, at de generelt bakker op om tiltagene på området og det, at det nu gradvis indfases over nogle år.
Jeg vil til sidst kun lige komme med en kommentar og sige, at jeg er helt overbevist om, at en af udfordringerne for den nye regering her efter ½ år jo sådan set også har været, at vi samtidig har arvet et EU-formandskab, der betyder, at både vores embedsmænd og vores ministre er rigtig, rigtig travlt optaget af ikke bare at løse Danmarks problemer og udfordringer, men søreme også af at tage teten i Europa på bl.a. det her område.
Det er selvfølgelig beklageligt, at man derfor ikke kan leve op til regeringsgrundlagets ønske om at have en bedre forberedelse af lovforslag – særligt her i den sidste tid af samlingen – men jeg håber da også, at det bliver langt bedre, når vi giver stafetten videre til det næste formandsland, og at vi kan orientere os mere mod de hjemlige breddegrader, når regeringen ikke hele tiden er opdelt i to verdener, hvis man kan sige det på den måde.
Det er ikke en undskyldning, men det er måske en forklaring på det, der blev sagt indledningsvis af Venstres ordfører.